Záhumenský, Marian, poslanec NR SR (2012-12-14):
Ďakujem pekne, pani predsedajúca. Vážený pán minister, ctené kolegyne, kolegovia, predkladaný vládny návrh zákona o ochrane voľne žijúcich živočíchov a voľne rastúcich rastlín, tzv. CITES, sa v tejto snemovni prerokováva už niekoľkokrát a v každom volebnom období doznáva nejaké zmeny. Svojím spôsobom tento zákon reguluje alebo dáva pravidlá, za akých môžu chovatelia chránených živočíchov, najmä exotického vtáctva alebo dravých vtákov, takzvaní sokoliari, chovať svoje živočíchy a uvádzať ich na trh. A v záujme toho, aby sa zharmonizovala slovenská legislatíva s okolitými krajinami a aby sme nedávali viac povinností našim občanom, ako majú občania v okolitých štátoch, ako Poľsko, Česko, Maďarsko, alebo iného krajiny Európskej únie, aby mali vytvorené také isté podmienky na chov chránených živočíchov, ale, samozrejme, aj obchodovanie a kontrolovaný obchod s nimi, tak je potrebné zosúladiť niektoré ustanovenia tohto zákona. Na Slovensku na vydáva tzv. registrové číslo pre držiteľov chránených exemplárov, ktoré nemá obdobu ani v európskej legislatíve a nie je ani v žiadnej inej krajine Európskej únie, preto sme pripravili s kolegom Lebockým pozmeňovací návrh, ktorý túto povinnosť slovenským občanom nebude dávať aj z toho dôvodu, že povedzme, ak náš občan si v inej krajine, napríklad v Českej republike, kúpi chráneného živočícha z triedy B, povedzme nejakú korytnačku alebo chameleóna, a kúpi ho svojmu dieťaťu, dôjde domov, z neznalosti zákona nevie, že on sa musí zaregistrovať, že musí dostať registrové číslo, že potom musím požiadať o pridelenie druhej karty tomuto živočíchovi a tak ďalej. Z toho dôvodu mi dovoľte, aby som predložil pozmeňujúci návrh poslancov Mariana Záhumenského a Tibora Lebockého k vládnemu návrhu zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. 1. V čl. I sa za bod 3 vkladajú nové body 4 a 5, ktoré znejú: „4. V § 8 ods. 2 písm. a) sa vypúšťajú slová „a evidenčného čísla určeného vedeckým orgánom Slovenskej republiky33) (ďalej len „vedecký orgán“)“.“ Poznámka pod čiarou k odkazu 33 sa vypúšťa. Odôvodnenie: Legislatívnotechnická úprava, ktorá nadväzuje na vypustenie bodu 4. Navrhuje sa vypustenie ustanovenia, ktoré uvádza používanie evidenčného čísla určeného Štátnou ochranou prírody ako vedeckým orgánom Slovenskej republiky. Súčasne sa vypúšťa aj príslušná poznámka pod čiarou. „5. V § 8 ods. 4 písm. a) sa vypúšťajú slová „a evidenčného čísla určeného vedeckým orgánom“. Doterajšie body sa primerane prečíslujú. Odôvodnenie: Legislatívnotechnická úprava, ktorá nadväzuje na vypustenie bodu 4. Navrhuje sa vypustenie stanovenia, ktoré uvádza používanie evidenčného čísla určeného Štátnou ochranou prírody ako vedeckým orgánom Slovenskej republiky. 2. V čl. I sa vypúšťajú body 4, 5, a 7, sa vypúšťajú. Doterajšie body sa primerane prečíslujú. Odôvodnenie: Navrhuje sa ponechanie súčasného stavu. Navrhuje sa vypustenie bodu 4, ktorý sa týka evidencie držiteľov, pretože vedenie takejto evidencie nevyplýva z európskej legislatívy. Tiež sa navrhuje vypustenie bodu 5, ktorý predstavuje potenciálne silný zásah do osobných údajov v horizontálnych vzťahoch. Vo vzťahu k bodu 7 sa navrhuje ponechanie súčasného stavu (§ 11 ods. 7). 3. V čl. I sa za bod 5 vkladajú nové body 6 až 8, ktoré znejú: „6. V § 9 ods. 5 sa vypúšťa písmeno c).“ Odôvodnenie: V nadväznosti na vypustenie bodu 5 návrhu zákona vyžadovanie preukazovania totožnosti občianskym preukazom pri uzatváraní zmluvy sa navrhuje vypustenie ustanovenia, ktoré požaduje preukazovanie totožnosti držiteľa občianskym preukazom voči inému držiteľovi exemplára. „7. V § 10 ods. 1 písm. b) body 1. a 2. znejú: „1. meno, priezvisko a trvalý pobyt držiteľa exemplára alebo názov, alebo obchodné meno, sídlo a miesto podnikania držiteľa exemplára, 2. meno, priezvisko a trvalý pobyt fyzickej osoby alebo názov, alebo obchodné meno, sídlo a miesto podnikania právnickej osoby, od ktorej exemplár rastliny nadobudla,“.“ Odôvodnenie: Legislatívnotechnická úprava, ktorá nadväzuje na vypustenie bodu 4. Navrhuje sa vypustenie údaju o evidenčnom čísle držiteľa exemplára rastliny a jeho nahradenie údajom o mene, priezvisku a adresu u fyzickej osoby, resp. názvu, obchodného mena, sídla a miesta podnikania pri právnickej osobe. „8. V § 11 ods. 2 písmená a) a b) znejú: „a) meno, priezvisko a trvalý pobyt držiteľa exemplára alebo názov, alebo obchodné meno, sídlo a miesto podnikania držiteľa exemplára, b) meno, priezvisko a trvalý pobyt fyzickej osoby alebo názov, alebo obchodné meno, sídlo a miesto podnikania právnickej osoby, od ktorej exemplár živočícha nadobudla,“.“ Doterajšie body sa primerane prečíslujú. Odôvodnenie: Legislatívnotechnická úprava, ktorá nadväzuje na vypustenie bodu 4. Navrhuje sa vypustenie údaju o evidenčnom čísle držiteľa exemplára živočícha a jeho nahradenie údajom o mene, priezvisku a adresu u fyzickej osoby, resp. názvu, obchodného mena, sídla a miesta podnikania pri právnickej osobe. 4. V čl. I bod 6. znie: „6. V § 11 ods. 3 sa na konci pripája táto veta: „Držiteľ exemplára druhu uvedeného v prílohe A osobitného predpisu9) oznamuje písomne alebo elektronicky každú zmenu údajov v druhovej karte obvodnému úradu životného prostredia doručením kópie časti druhovej karty s vyznačenou zmenou do 30 dní odo dňa zápisu zmeny.““ Odôvodnenie: Spresnenie textu. Navrhuje sa, aby sa uvedená povinnosť vzťahovala iba na exempláre skupiny A. 5. V čl. I sa za bod 7 vkladajú nové body 8, 9, 10 a 11, ktoré znejú: „8. V § 11 ods. 8 písm. a) znie: „a) meno, priezvisko a trvalý pobyt držiteľa exemplára, ak je držiteľ exemplára fyzická osoba, alebo názov, alebo obchodné meno, sídlo a miesto podnikania držiteľa exemplára, ak je držiteľom exemplára právnická osoba“.“ Odôvodnenie: Legislatívnotechnická úprava, ktorá nadväzuje na vypustenie bodu 4. Navrhuje sa vypustenie doteraz používaného evidenčného čísla, jeho nahradenie tradičnými identifikátormi osoby, ako sú meno a priezvisko, trvalý pobyt či názov a sídlo. „9. V § 11 ods. 8 písm. d) sa vypúšťajú slová „evidenčného čísla nového držiteľa exemplára,“.“ Odôvodnenie: Legislatívnotechnická úprava, ktorá nadväzuje na vypustenie bodu 4. „10. V § 12 ods. 6 písm. e) sa slová „vedecký orgán“ nahrádzajú slovami „vedeckým orgánom Slovenskej republiky (ďalej len „vedecký orgán“)“.“ Poznámka pod čiarou k odkazu 43a) znie: „43a) Čl. 2 písm. q) nariadenia ES č. 338/97.“ Doterajší odkaz 43a) sa označuje ako odkaz 43b). Odôvodnenie: Legislatívnotechnická úprava. „11. V § 12 ods. 13 sa slová „evidenčné číslo“ nahrádzajú slovami „meno, priezvisko a trvalý pobyt, ak je novým držiteľom fyzická osoba, alebo názov, alebo obchodné meno, sídlo a miesto podnikania, ak je novým držiteľom právnická osoba“.“ Doterajšie body sa primerane prečíslujú. Odôvodnenie: Ide o legislatívnotechnickú úpravu, ktorá nadväzuje na vypustenie bodu 4. 6. V čl. I sa za bod 11 vkladá nový bod 12, ktorý znie: „12. V § 15 ods. 3 písm. a) sa vypúšťajú slová „a ich evidenčné číslo určené vedeckým orgánom“.“ Doterajšie body sa primerane prečíslujú. Odôvodnenie: Legislatívnotechnická úprava, ktorá nadväzuje na vypustenie bodu 4. 7. V čl. I sa za bod 13 vkladá nový bod 14, ktorý znie: „14. V § 20 ods. 2 písm. d) sa slová „§ 9 ods. 6 písm. a)“ nahrádzajú slovami „§ 9 ods. 5 písm. a)“.“ Doterajšie body sa primerane prečíslujú. Odôvodnenie: Legislatívnotechnická úprava, ktorá nadväzuje na vypustenie bodu 5. 8. V čl. I bod 14. znie: 14. V § 21 ods. 2 písm. i) znie: „i) Vedie evidenciu exemplárov pre potreby orgánov štátnej správy podľa tohto zákona, colných orgánov, daňových orgánov, orgánov veterinárnej správy. Evidencia exemplárov obsahuje meno, priezvisko a trvalý pobyt držiteľa exemplára alebo názov, alebo obchodné meno, sídlo a miesto podnikania držiteľa exemplára, názov druhu a opis exemplára, spôsob jeho označenia, špecifikáciu jeho množstva alebo hmotnosti, pôvodu podľa § 12 a číslo dokladu, na základe ktorého bol určený, opis pestovaného a chovného zariadenia, v ktorom je exemplár umiestnený, kópie preukazov o pôvode, druhových kariet, evidenčných zoznamov, kníh chovu a potvrdení o registrácii,“. Odôvodnenie: Legislatívnotechnická úprava, ktorá nadväzuje na vypustenie bodu 4. 9. V čl. I sa za bod 14 vkladá nový bod 15, ktorý znie: „15. V § 21 ods. 2 sa vypúšťa písmeno j).“ Doterajšie písmená k) až o) sa označujú ako písmená j) až n). Doterajšie body sa primerane prečíslujú. Odôvodnenie: Ide o legislatívnotechnickú úpravu, ktorá nadväzuje na vypustenie bodu 4. 10. V čl. I sa za bod 15 vkladá nový bod 16, ktorý znie:  „16. V § 22 ods. 1 sa vypúšťa písmeno m).“ Doterajšie písmená n) až t) sa označujú ako písmená m) až s). Doterajšie body sa primerane prečíslujú. Odôvodnenie: Legislatívnotechnická úprava, ktorá nadväzuje na vypustenie bodu 5. 11. V čl. I bode 16 úvodná veta znie: V § 22 ods. 1 sa za písmeno r) vkladajú nové písmená s) až u), ktoré znejú: „písmeno t) sa označuje ako písmeno s), písmeno u) sa označuje ako písmeno t), písmeno v) sa označuje ako písmeno u)“. A posledná veta znie: „Doterajšie písmeno s) sa označuje ako písmeno v).“ Odôvodnenie: Legislatívnotechnická úprava, ktorá nadväzuje na vypustenie bodu 5. 12. V čl. I sa vypúšťa bod 20. Doterajšie body sa primerane prečíslujú. Odôvodnenie: Navrhuje sa ponechanie súčasného stavu pri priestupkoch. 13. V čl. I bod 21 znie: 21. V § 25 sa odsek 1 dopĺňa písmenom d), ktoré znie: „d) bol exemplár nadobudnutý alebo sa s ním nakladá v rozpore s týmto zákonom alebo osobitným predpisom70a).“. Poznámka pod čiarou k odkazu 70a) znie: „70a) Čl. 4, 8, a 9 nariadenia ES č. 338/97 v platnom znení. Nariadenie ES č. 1007/2009. Nariadenie EÚ č. 737/2010. Nariadenie EÚ č. 757/2012.“ Odôvodnenie: Navrhuje sa doplnenie súčasného ustanovenia o zhabaní exempláru o prípad, ak ide o rozpor s nariadeniami o tuleňoch a ostatnými nariadeniami CITES. Ďakujem pekne za pozornosť.